《寓郡斋过清閟轩与高虞卿夜话》
宋代·王庭圭

户牖邻清閟，深夜客扣关。开门见脩竹，人与竹俱闲。

雨竹窗外响，风从屋头还。羡君屏百事，读书苍翠间。

刺口谈治乱，笔挟风霜寒。更览珠玉文，洗我冰雪颜。

归来兴未尽，危坐听珊珊。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。